Mazler sin «stör»

La batgaria da chasa. En las regiuns da Surses vegn anc fatg batgaria da chasa, però vegn ella fatga en mazlaria tenor ils recepts da chasa per liongias ed autras spezialitads. Fin ils onns 80 vegniva però fatg batgaria da chasa a chasa. Carla Dosch ha fatg il mazler «sin stör» durant passa 40 onns. Rita Uffer ha visità el.

Igl era naiv sin via e l'aria era fraida il di ch'jau hai visità Carla Dosch a Cunter. Sin mia spassegiada da Savognin a Cunter hai jau laschà reviver la batgaria da chasa ed il temp d'uffanza. Jau hai vesì il sang en la naiv ed jau hai gi quell'odur curiusa, chauda, in'odur ch'ins na sa betg descriver, en mes nas ed jau hai vesì Carla Dosch, il mazler, cun ses scussal immens da tgirom. Ed jau hai quasi resentì danovamain quella tema, dal mazler, dal sang ed jau hai er resentì la cumpassiun cun il portg.

Da Brinzouls fin Rona
Carla Dosch era gist vegnì si d'uigl cur ch'jau sun arrivada en sia stiva. EI fa anc adina tschertas lavurettas en uigl e stalla, er sche cun ses 83 onns avess el fatg sia lavur. EI sa senta bain, schebain che sia lavur da passa 40 onns sco mazler «sin stör» era dira. Fin a Brinzouls, fin Rona ed orasi Salouf gieva el a far batgarias ils mais da november fin il favrer. Però be da dis da bun'ensaina. Per exempel da bov, da scorpiun, da liun u da capricorn. Quai eran las ensainas favuraivlas per far batgaria. Da pesch ristgav'ins d'avair charn loma, da botsch vegniva la charn rantscha. Cun la lavur da mazler ha Carla Dosch cumenzà a I'entschatta dals onns trenta per mancanza d'autra lavur. Emprendì las lavurs da mazler haja el cun guardar tiers sco auters faschevan batgaria.
L'onn 1935 pretendeva el per ina batgaria da chasa fr. 5.- al di plus il gentar. Sch'i vegniva mazzà tiers il portg er in biestg gross lura pretendeva el fin fr. 10.-, però en quel cas durava la lavur d'in di davent da las 6 la damaun fin la saira a las 11.

Nagin plaschair dal mazzar
Il mender da sia lavur era da rivar a pe la damaun baud sin la plazza da lavur, magari in pèr kilometers cun ina greva chargia d'utensils si dies. Resgias, cuntels, pli tard er maschinas e lura betg d'emblidar la pistola. Sch'el n'aveva betg cumpassiun cun ils paupers animals ch'el stueva mazzar? Carla Dosch m'ha respundì: «Ins sa disa vi da tut, per plaschair n'hai jau però mai mazzà, il gudogn dentant avess mancà. Ins aveva da far las lavurs ch'eran enturn per surviver».
La lavur greva da la batgaria vegniva fatga la damaun, il suentermezdi restavan las lavurs pli bellas. Tagliar la charn en purziuns che la chasarina las pudeva sterilisar u metter en bischlas. Ina da las lavurs principalas era da far las differentas liongias. Trais, quatter e perfin dapli qualitads vegnivan fatgas. Per ils salams ch'eran d'emprima qualitad vegniva en bleras chasas er duvrà il filet.

La tschaina da batgaria
Jau ma regord gugent a la saira da la batgaria, a la tschaina. Ina maisada era en cuschina, tut tgi ch'aveva fatg in servetsch durant il di era preschent e gustava la «schuppa cun egls», las liongias frestgas e magari er in toc charn. Sisum la maisa era il mazler. .«Quai era il pli bel mument», di Carla Dosch, «vesair ina maisada glieud cuntenta ed avair la satisfacziun d'avair procurà per charn per quella famiglia per in entir onn.»
Ina chaussa al fascheva gronda fadia. D'annunziar durant il temp da guerra il pais correct da l'animal mazzà. Be ina tscherta quantitad charn pudevan quels che mazzavan sezs in animal tegnair, il rest stueva vegnir dads giu a quels da la «Kriegswirtschaft».
Sch'el saja sincer, durant quels onns haja el mazzà blers portgs zunt «levs da pais». El surria, Carla Dosch, cun buna conscienza.